VSRS sklep VIII DoR 2/2015
Datum: 2015-03-25T01:00:00.000+01:00
ecli: ECLI:SI:VSRS:2015:VIII.DOR.2.2015
opravilna_stevilka_ii_stopnje: VDSS Pdp 530/2014
sodisce: Vrhovno sodišče
oddelek: Delovno-socialni oddelek
podrocje: DELOVNO PRAVO - CIVILNO PROCESNO PRAVO
institut: predlog za dopustitev revizije - dopuščena revizija - letni dopust - regres - nadomestilo za neizrabljen letni dopust

## Jedro

Revizija se dopusti glede vprašanja uporabe določb 131. in 161. člena Zakona o delovnih razmerjih za delavce, ki jim je delovno razmerje prenehalo po uveljavitvi Zakona o delovnih razmerjih v letu 2013.

## Izrek

Revizija se dopusti glede vprašanja uporabe določb 131. in 161. člena Zakona o delovnih razmerjih za delavce, ki jim je delovno razmerje prenehalo po uveljavitvi Zakona o delovnih razmerjih v letu 2013.

## Obrazložitev

1. Sodišče prve stopnje je zavrnilo tožbeni zahtevek tožeče stranke za ugotovitev delne ničnosti sporazuma o prenehanju pogodbe o zaposlitvi ter plačilo nadomestila za neizrabljen letni dopust in regres. Presodilo je, da sporazum ni v nasprotju z Ustavo, prisilnimi predpisi ali z moralnimi načeli. Sporazum je bil izraz resnične in prave volje pogodbenih strank in ni bil dosežen s silo, grožnjo ali prevaro oziroma v zmoti.

2. Sodišče druge stopnje je pritožbi tožeče stranke ugodilo in sodbo sodišča prve stopnje spremenilo tako, da je ugotovilo delno ničnost sporazuma z dne 23. 6. 2013, toženi stranki pa naložilo plačilo zneska 1.366,20 EUR z zamudnimi obrestmi. Odločitev je utemeljilo s tem, da je sodišče prve stopnje pri odločitvi o tem, koliko dopusta in kolikšen regres za leto 2013 pripada tožnici, zmotno uporabilo določbe Zakona o delovnih razmerjih (v nadaljevanju ZDR-1) namesto ZDR, na podlagi katerega je tožnica pridobila pravico do celotnega letnega dopusta in regresa za leto 2013. 3. Tožena stranka predlaga, da se zoper pravnomočno sodbo sodišča druge stopnje dopusti revizija glede pravnih vprašanj: - ali sporazum o prenehanju pogodbe o zaposlitvi z dne 23. 6. 2013 v sporni obliki in vsebini predstavlja nedopusten poseg v pridobljene pravice, - ali določba 161. člena ZDR-1 predstavlja nedopusten poseg v pravico do letnega dopusta in regresa, pridobljeno na podlagi ZDR, - ali se za delovna razmerja, ki so prenehala veljati v obdobju od 12. 4. 2013 do 31. 12. 2013, določbi 161. člena in 131. člena ZDR-1 ne uporabljata, in - ali se za delovna razmerja, ki so bila sklenjena na podlagi določb ZDR in so delavci pravico do celotnega letnega dopusta in regresa pridobili na podlagi ZDR, delovna razmerja pa so ali bodo prenehala v času veljavnosti ZDR-1, uporabljata določbi 161. in 131. člena ZDR-1. O navedenih vprašanjih sodna praksa še ni izoblikovana oziroma ne obstoji. Pričakovati je, da bo takih primerov še več, saj je samo pri toženi stranki v letu 2013 delovno razmerje prenehalo 130 delavcem in pri vseh je tožena stranka glede letnega dopusta in regresa enako uporabila 161. in 131. člen ZDR-1. 4. Tožena stranka je vložila tudi dopolnitev predloga, ki pa ga ni mogoče upoštevati, saj je bil vložen prepozno (prvi odstavek 367b. člena Zakona o pravdnem postopku, v nadaljevanju ZPP).

5. Predlog je utemeljen.

6. Po presoji Vrhovnega sodišča so podani razlogi za dopustitev revizije v smislu določb 367a. člena ZPP. Zato je sodišče glede vprašanja, kot je opredeljeno v izreku, revizijo dopustilo.